**INDOKOLÁS**

**Szolnok Megyei Jogú Város Önkormányzata Polgármesterének**

**veszélyhelyzetben megtett járványügyi intézkedések keretében**

**önkormányzati bérlakásokban élők egyszeri települési lakásfenntartási támogatásáról szóló**

**1/2020. (III.24.) önkormányzati rendeletéhez**

**Általános indokolás**

Magyarország Kormánya 2020. március 11-én 40/2020. (III.11.) Korm. rendeletével az élet-és vagyonbiztonságot veszélyeztető tömeges megbetegedést okozó humánjárvány következményeinek elhárítására, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerint veszélyhelyzetben a települési önkormányzat képviselő-testületének feladat- és hatáskörét a polgármester gyakorolja.

Jelen rendeletben foglaltak szerint szociális rászorultság alapján önkormányzati lakást bérlők és használók részére nyújtható egyszeri települési lakásfenntartási támogatás.

A rendelet megalkotását az indokolta, hogy a rendeletmódosítással érintett személyek a lakásfenntartási kiadásaik csökkenésével jövedelmeiket átcsoportosíthassák az egészségük megőrzése és védelme érdekében, ezzel is csökkentve a járvány terjedését.

Jelen rendelet és az európai uniós jogból eredő kötelezettségek összhangban vannak, az Európai Unió alapját képező szerződések vagy uniós jogi aktus rendelkezései előzetes bejelentést vagy egyéb véleményezést a jogszabály megalkotása kapcsán nem írnak elő.

**Részletes indokolás**

**az 1. §-hoz**

A veszélyhelyzetre tekintettel önkormányzati lakást bérlők és használók részére nyújt egyszeri települési lakásfenntartási támogatást szociális rászorultságra figyelemmel.

**a 2. §-hoz**

A rendkívüli támogatás biztosításához szükséges eljárási szabályokat rögzíti a gyors végrehajtás érdekében.

**a 3. §-hoz**

Hatályba léptető és deregulációs rendelkezést tartalmaz.